

**ประกาศมหาวิทยาลัยธรรมศาสตร์**

**เรื่อง คุณสมบัติของพนักงานมหาวิทยาลัย สายวิชาการ ประเภทนักวิจัย ที่จะได้รับการทำสัญญา
การปฏิบัติงานระยะที่สามและระยะที่สี่ พ.ศ. .๒๕๖๖**

**-----------------------------------------**

โดยที่เป็นการสมควรกำหนดให้มีประกาศมหาวิทยาลัยธรรมศาสตร์ เรื่อง คุณสมบัติ
ของพนักงานมหาวิทยาลัย สายวิชาการ ประเภทนักวิจัย ที่จะได้รับการทำสัญญาการปฏิบัติงานระยะที่สาม
และระยะที่สี่

อาศัยอำนาจตามความในข้อ ๓๔ ของข้อบังคับมหาวิทยาลัยธรรมศาสตร์ว่าด้วย
การบริหารงานบุคคลพนักงานมหาวิทยาลัย พ.ศ. ๒๕๕๙ อธิการบดีโดยข้อเสนอของคณะกรรมการบริหารบุคคลมหาวิทยาลัยธรรมศาสตร์ ในการประชุมครั้งที่ ๔/๒๕๖๔ เมื่อวันที่ ๙ สิงหาคม ๒๕๖๔ เห็นชอบให้ออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง คุณสมบัติของ
พนักงานมหาวิทยาลัย สายวิชาการ ประเภทนักวิจัย ที่จะได้รับการทำสัญญาการปฏิบัติงานระยะที่สาม
และระยะที่สี่ พ.ศ. ๒๕๖๖”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“ส่วนงาน” หมายความว่า สำนักงาน คณะ วิทยาลัย สถาบัน หรือส่วนงานที่เรียกชื่ออย่างอื่น
ที่มีฐานะเทียบเท่าสำนักงาน คณะ วิทยาลัย หรือสถาบัน

“หัวหน้าส่วนงาน” หมายความว่า คณบดี ผู้อำนวยการสถาบัน ผู้อำนวยการสำนักงาน
หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย หรือสถาบัน สำนักงาน

**หมวด ๑**

**การทำสัญญาการปฏิบัติงานระยะที่สาม**

**ข้อ ๔** การทำสัญญาการปฏิบัติงานระยะที่สามของนักวิจัย นักวิจัยต้องดำรงตำแหน่ง
ระดับชำนาญการ เว้นแต่กรณี ดังต่อไปนี้

(๑) นักวิจัยซึ่งมีวุฒิการศึกษาระดับปริญญาเอก และได้ยื่นขอกำหนดตำแหน่ง
ระดับชำนาญการแล้ว

(๒) นักวิจัยซึ่งมีวุฒิการศึกษาระดับปริญญาโท และได้ยื่นขอกำหนดตำแหน่ง
ระดับชำนาญการแล้ว หรือมีผลงานทางวิชาการที่ส่วนงานรับรองว่าพร้อมยื่นขอกำหนดตำแหน่ง
ระดับชำนาญการ

**ข้อ ๕** นักวิจัยซึ่งไม่มีคุณสมบัติตามข้อ ๔ ให้ส่วนงานดำเนินการ ดังต่อไปนี้

(๑) นักวิจัยซึ่งมีวุฒิการศึกษาระดับปริญญาเอก ให้พ้นสภาพการเป็นพนักงานมหาวิทยาลัย
ด้วยเหตุสิ้นสุดสัญญาการปฏิบัติงาน เว้นแต่กรณีที่มีวุฒิการศึกษาระดับปริญญาเอกในระหว่างสัญญา
การปฏิบัติงานระยะที่สองให้ดำเนินการตาม (๒)

(๒) นักวิจัยซึ่งมีวุฒิการศึกษาระดับปริญญาโท ให้ขยายอายุสัญญาการปฏิบัติงาน
ระยะที่สองเป็นระยะเวลาหนึ่งปี เมื่อพ้นกำหนดระยะเวลาหนึ่งปีแล้วหากยังไม่มีคุณสมบัติตามข้อ ๔
ให้ขยายอายุสัญญาการปฏิบัติงานได้อีกเป็นระยะเวลาหนึ่งปี โดยให้ส่วนงานรายงานความก้าวหน้า
การขอกำหนดระดับตำแหน่งทางวิชาการให้กับมหาวิทยาลัยทราบทุกหกเดือน

กรณีเมื่อพ้นกำหนดระยะเวลาขยายอายุสัญญาการปฏิบัติงานตาม (๒) หากนักวิจัย
ยังไม่มีคุณสมบัติตามข้อ ๔ อีก ให้พ้นสภาพการเป็นพนักงานมหาวิทยาลัยด้วยเหตุสิ้นสุดสัญญาการปฏิบัติงาน

กรณีที่อยู่ระหว่างการได้รับการขยายระยะเวลา หากนักวิจัยมีคุณสมบัติครบตามข้อ ๔
ให้ถือว่าการขยายระยะเวลาสิ้นสุดลง และเมื่อผ่านการประเมินผลการปฏิบัติงานแล้วให้ทำสัญญา
การปฏิบัติงานระยะที่สามนับแต่วันที่มีคุณสมบัติครบตามข้อ ๔

**หมวด ๒**

**การทำสัญญาการปฏิบัติงานระยะที่สี่**

 **ข้อ ๖** การทำสัญญาการปฏิบัติงานระยะที่สี่ของนักวิจัย นักวิจัยต้องดำรงตำแหน่ง
ระดับเชี่ยวชาญ

 **ข้อ ๗** นักวิจัยซึ่งไม่มีคุณสมบัติตามข้อ ๖ ให้ส่วนงานขยายอายุสัญญาการปฏิบัติงาน
ระยะที่สามออกไปเป็นระยะเวลาหนึ่งปี และเมื่อพ้นกำหนดระยะเวลาหนึ่งปีแล้ว หากยังไม่มีคุณสมบัติ
ตามข้อ ๖ ให้ขยายอายุสัญญาการปฏิบัติงานได้อีกเป็นระยะเวลาหนึ่งปี โดยให้ส่วนงานรายงานความก้าวหน้าการขอกำหนดระดับตำแหน่งทางวิชาการให้กับมหาวิทยาลัยทราบทุกหกเดือน

 กรณีเมื่อพ้นกำหนดระยะเวลาขยายอายุสัญญาการปฏิบัติงานตามวรรคหนึ่ง หากนักวิจัย
ยังไม่มีคุณสมบัติตามข้อ ๖ อีก ให้พ้นสภาพการเป็นพนักงานมหาวิทยาลัยด้วยเหตุสิ้นสุดสัญญาการปฏิบัติงาน

 กรณีที่อยู่ระหว่างการได้รับการขยายระยะเวลา หากนักวิจัยมีคุณสมบัติครบตามข้อ ๖
ให้ถือว่าการขยายระยะเวลาสิ้นสุดลง และเมื่อผ่านการประเมินผลการปฏิบัติงานแล้วให้ทำสัญญา
การปฏิบัติงานระยะที่สี่นับแต่วันที่มีคุณสมบัติครบตามข้อตามข้อ ๖

 **ข้อ ๘** นักวิจัยซึ่งยังไม่มีคุณสมบัติตามข้อ ๖ หากได้ยื่นขอกำหนดตำแหน่งระดับเชี่ยวชาญ
ไว้แล้ว ให้ส่วนงานขยายระยะเวลาออกไปจนกว่าการพิจารณากำหนดตำแหน่งระดับเชี่ยวชาญจะแล้วเสร็จ

 กรณีที่ได้รับการกำหนดตำแหน่งระดับเชี่ยวชาญแล้ว ให้ทำสัญญาการปฏิบัติงานระยะที่สี่
นับแต่วันที่การกำหนดตำแหน่งระดับเชี่ยวชาญแล้วเสร็จ

 กรณีที่ไม่ได้รับการพิจารณากำหนดตำแหน่งระดับเชี่ยวชาญ ให้ถือว่าการขยายระยะเวลา
ตามวรรคหนึ่งสิ้นสุดลง และให้นักวิจัยพ้นสภาพการเป็นพนักงานมหาวิทยาลัยเมื่อพ้นกำหนด
สามสิบวันนับแต่วันที่ได้รับแจ้งผลการพิจารณาเป็นหนังสือ

**ข้อ ๙** กรณีที่มีเหตุความจำเป็นที่มิใช่ความผิดของนักวิจัยซึ่งทำให้นักวิจัยไม่มีคุณสมบัติภายในระยะเวลาตามข้อ ๔ หรือข้อ ๖ อธิการบดีโดยความเห็นชอบของคณะกรรมการบริหารบุคคล
อาจพิจารณาขยายอายุสัญญาการปฏิบัติงานของนักวิจัยผู้นั้นออกไปได้ โดยให้นำความในข้อ ๕ หรือข้อ ๗ แล้วแต่กรณี มาใช้โดยอนุโลม

 ประกาศ ณ วันที่ ๘ กุมภาพันธ์ ๒๕๖๖

 (รองศาสตราจารย์ เกศินี วิฑูรชาติ)

 อธิการบดี